Document ID: /fineweb-2-swissfilter-quality_10-filterrobots/filtered/02817.jsonl.gz/41

Kamerunski nogometni savez (Fecafoot) osudio je “jednostranu” odluku koju je donijela kamerunska Vlada imenovanjem Belgijanca Marca Brysa (61) novim izbornikom nogometne reprezentacije.
Naime, Kamerunsko ministarstvo sporta je donijelo odluku o imenovanju 61-godišnjeg belgijskog stručnjaka za nasljednika Rigoberta Songa kojem je istekao ugovor.
“Kamerunski nogometni savez doznao je, u isto vrijeme kao i svi Kamerunci, za imenovanje novog izbornika,” objavio je Fecafoot izrazivši “ogorčenje” i iznenađenje” takvom odlukom.
Prema Savezu, ovo imenovanje protivi se predsjedničkom dekretu “o organizaciji i radu nacionalnih nogometnih selekcija”, koji precizira kako je sportsko upravljanje reprezentacija u nadležnosti Fecafoota.
Brys je treći belgijski stručnjak za vodstvom kamerunske reprezentacije nakon Huga Broos koji je reprezentaciju doveo do naslova pobjednika afričkog Kupa nacija 2017. godine. Kamerunsku vrstu je vodio i Henri Depireux od 1996. do 1997.
Tijekom karijere Brys je vodio brojne klubove u Belgiji i Nizozemskoj, a ima i iskustvo rada na Bliskom istoku.
Novi izbornik imat će glavnu misiju kvalificirati “Lavove” na sledeće izdanje afričkog Kupa nacija 2025. i za Svjetsko prvenstvo 2026.
Izvor: gol.dnevnik.hr
Dio Vijesti.TV medije.